KOMISIJOS REGLAMENTAS (EB) Nr. 407/2009
2009 m. gegužės 14 d.
iš dalies keičiantis Tarybos reglamentą (EB) Nr. 338/97 dėl laukinės faunos ir floros rūšių apsaugos kontroliuojant jų prekybą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 9 d. Tarybos reglamentą (EB) Nr. 338/97 dėl laukinės faunos ir floros rūšių apsaugos kontroliuojant jų prekybą (1), ypač į jo 19 straipsnio 3 dalį,
kadangi:
(1)
Reglamente (EB) Nr. 338/97 pateikti gyvūnų ir augalų rūšių, kurių prekyba yra ribojama arba kontroliuojama, sąrašai. Į tuos sąrašus yra įtraukti Nykstančių laukinės faunos ir floros rūšių tarptautinės prekybos konvencijos (toliau - CITES konvencija) prieduose pateikti sąrašai.
(2)
Kinijos prašymu į CITES konvencijos III priedą buvo įtrauktos šios rūšys: Corallium elatius, Corallium japonicum, Corallium konjoi ir Corallium secundum.
(3)
Į Reglamento (EB) Nr. 338/97 priedo B priedą šiuo metu įtrauktų Crax daubentoni, Crax globulosa, Crax rubra, Ortalis vetula, Pauxi pauxi, Penelopina nigra, Arborophila campbelli, Arborophila charltonii, Lophura erythrophthalma, Lophura ignita, Semnornis ramphastinus, Baillonius bailloni, Pteroglossus castanotis, Ramphastos dicolorus ir Selenidera maculirostris rūšių tarptautinės prekybos apimtys nekelia grėsmės tų rūšių išlikimui, bet Kolumbijos, Kosta Rikos, Gvatemalos Hondūro, Malaizijos ir Argentinos prašymu jos įtrauktos į CITES konvencijos III priedą, todėl turėtų būti perkeltos iš Reglamento (EB) Nr. 338/97 priedo B priedo į C priedą.
(4)
Į Reglamento (EB) Nr. 338/97 priedą šiuo metu neįtrauktos Phyllomedusa sauvagii, Leptodactylus laticeps, Limnonectes macrodon, Rana shqiperica, Ranodon sibiricus, Bolitoglossa dofleini, Cynops ensicauda, Echinotriton andersoni, Pachytriton labiatus, Paramesotriton spp., Salamandra algira ir Tylototriton spp. rūšys yra importuojamos į Bendriją tokiais kiekiais, kad būtų galima užtikrinti stebėseną. Todėl šios rūšys turėtų būti įtrauktos į Reglamento (EB) Nr. 338/97 priedo D priedą.
(5)
2007 m. birželio mėn. vykusioje 14-toje CITES konvencijos šalių konferencijoje priimtos gyvūnų nomenklatūros naujos nuorodos. Buvo nustatyta, kad CITES konvencijos prieduose esantys pavadinimai nevisiškai atitinka nomenklatūroje pateiktus mokslinius pavadinimus, susijusius su Asarcornis scutulata ir Pezoporus occidentalis rūšimis, Rheobatrachidae bei Phasianidae šeimomis ir SCANDENTIA būriu. Šios neatitiktys taip pat yra ir Reglamento (EB) Nr. 338/97 priede, todėl jį reikėtų atitinkamai pakeisti.
(6)
Atsižvelgiant į pakeitimų kiekį ir siekiant aiškumo Reglamento (EB) Nr. 338/97 priedą reikėtų pakeisti nauju.
(7)
Šiame reglamente numatytos priemonės atitinka Prekybos laukine fauna ir flora komiteto, įsteigto pagal Reglamento (EB) Nr. 338/97 18 straipsnį, nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 338/97 priedas pakeičiamas šio reglamento priedu.
2 straipsnis
Reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. gegužės 14 d.